b'\n_START_ARTICLE_\nPragtk\xc3\xa6rte\n_START_SECTION_\nKendetegn\n_START_PARAGRAPH_\nPragtk\xc3\xa6rte har en tuedannende v\xc3\xa6kst med oprette til overh\xc3\xa6ngende, fint h\xc3\xa5rede st\xc3\xa6ngler. De spredt stillede blade er smalt elliptiske eller smalt spatelformede med groft tandede bladrande. Begge bladsider er gr\xc3\xa6sgr\xc3\xb8nne og glatte. Blomstringen foreg\xc3\xa5r i juni-oktober, hvor man finder blomsterne i endestillede, smalle stande. De enkelte blomster er 4-tallige og regelm\xc3\xa6ssige med hvide til lyser\xc3\xb8de kronblade. B\xc3\xa6gerbladene skifter farve: de er rosa i knop, om morgenen, n\xc3\xa5r blomsten springer ud, er de hvide, men ved afblomstringen om aftenen bliver de igen svagt rosa. Frugterne er kapsler med mange fr\xc3\xb8._NEWLINE_Rodsystemet best\xc3\xa5r af en jordst\xc3\xa6ngel og mange tr\xc3\xa6vlede r\xc3\xb8dder._NEWLINE_Planten bliver ca. 100 cm h\xc3\xb8j, mens tuen kan blive ca. 50 cm i diameter.\n_START_SECTION_\nHjemsted\n_START_PARAGRAPH_\nArten h\xc3\xb8rer hjemme i det sydvestligste Alabama, hele Louisiana og det sydlige Texas samt det nord\xc3\xb8stlige Mexico, hvor den er udbredt p\xc3\xa5 lys\xc3\xa5bne og t\xc3\xb8rre, n\xc3\xa6ringsfattige sandomr\xc3\xa5der. I det sydvestlige hj\xc3\xb8rne af Texas vokser den p\xc3\xa5 gammelt flyvesand sammen med bl.a. Bl\xc3\xa5 Moskitogr\xc3\xa6s, Bouteloua curtipendula, B\xc3\xb8ffelgr\xc3\xa6s, Dalea spp., Desmanthus virgatus, Ephedra aspera, Liden Pr\xc3\xa6riegr\xc3\xa6s, Lucerne, Mimosa nutalii, Senegalia greggii, Storblomstret Fr\xc3\xb8kenhat, Tr\xc3\xa5d-Bynke og Yucca spp.'